Saateks
Creators: name: Leppik, Lea
Publisher: name: Tartu Ülikooli ajaloo küsimusi
Year: 2021

description: 2020. aasta kuulutati Tartu Ülikooli muuseumi plaanides Morgensterni aastaks. Keegi ei teadnud, et selle aasta märksõnaks saab hoopis koroonaviirus. Kuid tähelepanu jagus siiski ka Tartu ülikooli esimesele klassikalise filoloogia professorile, kunstimuuseumi ja raamatukogu rajajale Karl Morgensternile tema 250. sünniaastapäevaga seoses – anti välja kogumik, korraldati näitusi, muuseumi ja raamatukogu ühistööna leidis aset konverents „Morgenstern ja tema aeg“. Käesolevas kogumik sisaldab valdavas osas artikleid, mis valmisid konverentsi ettekannete põhjal, kuid siia mahtus muudki. Kogumiku avaloos annab TÜ klassikalise filoloogia professor Janika Päll põhjaliku ülevaate klassikalise filoloogia õpetamisest Tartus nii Karl Morgensterni ja tema kaasaegsete kui ka tema järeltulijate poolt ning toob selle perioodi käsitlemisse valgustuse kõrvale tugevalt sisse uushumanismi diskursuse. Eesti Kunstiakadeemia lektor Liisa-Helena Lumberg annab oma artiklis „Kunst teadmiste süsteemis Karl Morgensterni kunstimuljete näitel“ lähivaate, kuidas Morgenstern oma kunstimuljeid publikule püüdis edasi anda, tingimustes, kus kaugeltki kõigist lugejaist ei saanud oletada, et nad kirjeldatavaid töid on näinud või kunagi tulevikus näevad. 19. sajandi algupoole Tartu olusid ja kunstielu tundes kerkib küsimus, kuivõrd suhtlesid ja kui hästi olid teineteise tegemistega kursis kaks Tartu tollase kunstielu tähte: ülikooli kunstimuuseumi juhataja Morgenstern ja siinse kultuuriruumi suurima erakollektsiooni omanik, Raadi mõisnik Karl Eduard von Liphart? Ingrid Sahk näitab oma artiklis, et dokumenteeritud kokkupuuteid on kahe kunstitähe vahel üllatavalt vähe. Kuid ega kõik inimesed ei peagi isiklikult sobima ja ajaloo keerdkäikude tulemusel on ikkagi juhtunud nii, et suur osa Lipharti kunstikogust on jõudnud samuti Tartu ülikooli, kus seda Morgensterni kogutuga kõrvuti tulevastele põlvedele säilitatakse. Konverentsil tulid kõne alla ka Morgensterni kaasaegsed. Lea Leppik võtab vaatluse alla kaks kaasteelist, filosoofiaprofessor Gottlob Benjamin Jäsche ja ajalooprofessor Georg Friedrich Pöschmanni ning nende mõtted ülikoolis õppimisest ja õpetamisest üldse ning õpetajakoolituse tähendusest tollases ülikoolis. Veel ühest kaasteelisest – meditsiiniprofessor Erdmannist, kes oli samuti kultuurihuviline ning kollektsionäär – kirjutab TÜ raamatukogu teadur Kaarina Rein. Artikkel keskendub tema mõjule meditsiinitopograafiate koostamisele Tartu ülikoolis. Kogumiku põhiosa lõpetab artikkel, mis ei kuulu Morgensterni aega ja räägib noorte meedikute tööle suunamisest nõukogude ajal (Ken Kalling ja Lea Leppik). Tegelikult leidis sarnane protsess aset ka 19. sajandi algul, Morgensterni-aegses ülikoolis, ja nõukogude süsteemi juured olidki Tsaari-Venemaa kroonustipendiaatide süsteemis: stipendiumi saanud pedagoogide kõrval oli määratud kohal teenimise kohustus ka meedikutel. Tol ajal tuli teenida kuus aastat, probleemid aga olid üsna sarnased nõukogudeaegsetega. Muuseumikogudele pühendatud osas kirjeldab TÜ muuseumi kuraator Leili Kriis muuseumis hoiul olevat kaunist luulealbumit, mis kuulus kunagi Charles Borchardtile, mehele, kes omas ajas, 19. sajandi teisel poolel, oli üks Eesti tuntumaid fotograafe. Milline oli õigupoolest Morgensterni-aegne TÜ kunstimuuseum, küsib oma artiklis Tartu ülikooli muuseumi teadusdirektor Jaanika Anderson. Vastus on veidi ootamatu – see oli väga erinev sellest, millisena muuseum viimased 150 aastat siinsele avalikkusele tuntud on, olles tihedalt täis kappe ja mappe. Mis juhtus siis Morgensterni ajal kogutuga, selle võtab vaatluse alla TÜ kunstiajaloo doktorant Kristiina Tiideberg ja selgub, et järeltulijad ei näidanud selle vastu üles kuigi suurt respekti. Teema on muidugi laiem kui Morgensterni ja tema järel tulnud professorite erinevad arusaamad ja väärtushinnangud. Paraku muutuvad arusaamad kogude väärtusest ajas ikka ja jälle, ühe põlvkonna jaoks väärtuslik ei pruugi olla seda järgmiste silmis. Kogumiku lõpetab traditsiooniliselt muuseumi aastaaruanne, seekord siis erakordse 2020. aasta kohta.
description: Tartu Ülikooli ajaloo küsimusi, No. 49 (2021): Morgenstern ja tema aeg